UV ตั้งเป้ารายได้ปี 66 ทะลุ 1.9 หมื่นล้าน รับสมดุลธุรกิจลงทุน
UV ตั้งเป้ารายได้ปี 66 อยู่ที่ 1.95 หมื่นล้านบาท รับโครงสร้างธุรกิจลงทุน รองรับเติบโตอย่างมั่นคงและยั่งยืน 
UV ตั้งเป้ารายได้ปี 66 อยู่ที่ 19,500 ล้านบาท พร้อมเสริมความแข็งแกร่งผ่านการลงทุนในกลุ่มธุรกิจที่มีศักยภาพ เพื่อรองรับการเติบโตอย่างมั่นคงและยั่งยืน
10 ก.พ. 2566

นายกำพล ปุญโสณี กรรมการผู้จัดการใหญ่ บริษัท ยูนิเวนเจอร์ จำกัด (มหาชน) หรือ UV กล่าวว่าในปีงบประมาณ 2566 บริษัทฯ ตั้งเป้ารายได้ปี 2566 ที่ 19,500 ล้านบาท รับโครงสร้างของกลุ่มธุรกิจการลงทุน พร้อมเล็งเห็นโอกาสในการพัฒนาและต่อยอดการลงทุนในธุรกิจที่จะสร้างรายได้อย่างต่อเนื่องให้กับบริษัทฯ (Recurring Income)
“หลังจากที่บริษัทฯ ได้ปรับโครงสร้างการลงทุนในช่วง 2 ปี ที่ผ่านมาทั้งในกลุ่มธุรกิจด้านพลังงาน อุตสาหกรรม และอสังหาริมทรัพย์ในปีนี้บริษัทจะเน้นในเรื่องการปฎิรูปองค์กร (TRANSFORMATION) เพื่อพัฒนาความเชี่ยวชาญของบุคคลากร เพิ่มมูลค่าของธุรกิจและสร้างผลตอบแทนที่ยั่งยืนอย่างต่อเนื่อง อีกทั้งบริษัทยังมีโครงสร้างทางการเงินที่พร้อมลงทุนในธุรกิจที่มีศักยภาพ ซึ่งขณะนี้อยู่ในระหว่างการศึกษาและพร้อมที่จะเข้าไปลงทุนเพื่อสร้างความสมดุลของ Portfolio ตามที่บริษัทตั้งเป้าไว้” นายกำพล กล่าว
ทั้งนี้ นายกำพล กล่าวถึงผลประกอบการในไตรมาส 1/2566 (1 ตุลาคม 2565 – 31 ธันวาคม 2565) ว่า มีรายได้รวม 4,678 ล้านบาท มีผลกำไรสุทธิส่วนของบริษัทอยู่ที่ 196 ล้านบาท โดยมีสัดส่วนรายได้มาจากการลงทุนในธุรกิจพลังงาน 3,030 ล้านบาท คิดเป็น 65% ของรายได้รวม รายได้มาจากการลงทุนในธุรกิจตู้แช่เชิงพาณิชย์ 210 ล้านบาท คิดเป็น 5% รายได้มาจากธุรกิจพัฒนาอสังหาริมทรัพย์ 995 ล้านบาท คิดเป็น 21% ของรายได้รวม รายได้จากการลงทุนในธุรกิจอุตสาหกรรมและอื่นๆ 443 ล้านบาท คิดเป็น 9% ของรายได้รวม